Lp Jaan Aiaots		Teie  22.10.2013	nr 2-3/2013/323	
Linnapea		          06.10.2014	nr 7-1/31-1	
Põltsamaa Linnavalitsus		Meie  20.11.2013	nr 6.2-3/14431	
info@poltsamaa.ee		           05.11.2014	nr 6.2-3/14808	
	
Põltsamaa linnas Välja tn 4, 7 ja Jõgeva mnt 1 
kinnistute ning lähiala detailplaneering	
	
Teavitasite Maa-ametit 22.10.2013 kirjaga nr 2-3/2013/323, et Põltsamaa Linnavalitsus on algatanud Välja tn 4, 7 ja Jõgeva mnt 1 kinnistute ning lähiala detailplaneeringu. Maa-amet tutvus detailplaneeringu eskiislahendusega ning edastas oma seisukohad 20.11.2013 kirjaga nr 6.2-3/14431. 06.10.2014 kirjaga nr 7-1/31-1 olete edastanud Välja tn 4, 7 ja Jõgeva mnt 1 kinnistute ning lähiala detailplaneeringu Maa-ametile seisukoha võtmiseks.

Planeeritav ala hõlmab eraomandis olevaid Välja tn 4 (katastritunnus 61701:004:0170), Välja tn 7 (61701:004:0170) ja Jõgeva mnt 1 (61701:004:0320) kinnistuid, munitsipaalomandis olevat Kungla tn 2 kinnistut (katastritunnus 61701:004:0024), Välja tn 4 maaüksuse ja Jõgeva maantee vahele jäävat 3288 m² suurust kõrghaljastusega reformimata maad ning reformimata juurdepääsuteed. Detailplaneeringu eesmärk on Välja tn 4 ja 7 kinnistute liitmine, jätkuvalt riigi omandis olevast maast ajutise krundi moodustamine eesmärgiga liita see Välja tn 4 kinnistuga, jätkuvalt riigi omandis olevast maast üldkasutatava maa sihtotstarbelise krundi moodustamine, Välja tn 7 kinnistu maakasutuse sihtotstarbe muutmine ning hoonestusala määramine tootmishoone laiendamiseks ja Jõgeva mnt 1 kinnistu maakasutuse sihtotstarbe muutmine ning hoonestusala määramine ärihoone (kauplus) ehitamiseks.

Planeeringualasse jäävale 3288 m² suurusele reformimata maale on kavandatud üks 2772 m² suurune parkmetsa maa maakasutuse sihtotstarbega maaüksus (joonistel tähistatud pos 3) ja üks 516 m² suurune 90% tootmishoonete maa, 10% kaubandus-, toitlustus- ja teenindushoone maa maakasutuse sihtotstarbega ajutine krunt (pos 2a), eesmärgiga liita see moodustatava Välja tn 4 kinnistuga. Põltsamaa Linnavolikogu 19.10.1998 määrusega nr 41 kehtestatud Põltsamaa linna üldplaneeringu kohaselt on kõnealuse maa-ala maakasutuse juhtotstarbeks määratud üldmaa. Detailplaneeringuga tehakse ettepanek üldplaneeringu muutmiseks krundile pos 2a määratud maakasutuse juhtotstarbe osas.

Märgime, et planeeritava krundi pos 2a omandamise menetlus tuleb viia läbi vastavalt maareformi seaduse (edaspidi MaaRS) §-dele 31² ja 31³.

Maa-amet palus oma 20.11.2013 kirjas põhjendada, et kuna Põltsamaa linna üldplaneering on kehtestatud 15 aastat tagasi, siis kas ja miks on parkmetsa maa maakasutuse sihtotstarbe määramine planeeringualasse jäävale reformimata maaüksusele parim lahendus ning kas kaalumise alla tuleks võtta ka terves ulatuses tootmis- või ärimaa maakasutuse sihtotstarbe kavandamine. Märgite oma 06.10.2014 kirjas, et Põltsamaa Linnavalitsus on ettepanekut kaalunud, kuid ei soovi planeeringualasse jäävale reformimata maaüksusele täies ulatuses tootmis- või ärimaa maakasutuse sihtotstarvet kavandada, kuna Välja tn 4 kinnistul asuvad tootmishooned asuvad Põltsamaa kesklinnas ning Põltsamaa linn soovib säilitada parkmetsa puhvertsoonina äripiirkonna ja tööstusala vahel. Park soovitakse kujundada kaasaegse puhkealana, mida saaksid kasutada näiteks alaga piirnevat bussijaama kasutavad inimesed ning linnakodanikud.

Maa-amet märkis oma 20.11.2013 kirjas, et ei nõustu transpordimaa sihtotstarbega parkla aluse maa planeerimisega (pos 4) olukorras, kus kavandatav parkla hakkab teenindama ainult tootmis- ja ärilisel eesmärgil kasutatavaid hooneid. Maa-amet märkis, et nii planeeringualale varem kehtestatud Välja tn 4 kinnistu ja lähialade detailplaneeringu seletuskirjas kui ka koostatava detailplaneeringu seletuskirjas on märgitud, et tegemist on piimaühistu töötajate ning külaliste parklaga. Käesolevaks hetkeks on Vabariigi Valitsuse 21.03.2013 korralduse nr 118 alusel munitsipaalomandisse antud transpordimaa sihtotstarbega Kungla tn 2 maaüksus maakatastris registreeritud. 

Põltsamaa Linnavalitsus selgitab oma 06.10.2014 kirjas, et tegemist ei ole ainult piimaühistut teenindava parklaga ning linnavalitsus lubab tagada parkla avaliku kasutuse. Märgime, et 06.10.2014 edastatud seletuskirja punktis 5. Planeeringulahenduse kirjeldus on krundi pos 4  kohta märgitud (tsiteerin): „AS E-Piim Tootmine töötajate ning külaliste parklas on 31 autokohta.”. Punktis 6. Tänavate maa-alad ja liikluskorralduse põhimõtted on märgitud (tsiteerin): „Parkimine on tagatud AS E-Piim Tootmine töötajate ning külaliste autodele planeeritaval alal olemasoleval parkimisalal, millele on varem kehtestatud detailplaneeringuga moodustatud eraldi transpordimaa krunt (Kungla tn 2, pos 4). Parklas on ette nähtud 31 autokohta, sh üks koht invasõidukile. Parkla teenindab positsiooni 1 ja 2.”. Maa-ameti hinnangul ei selgu planeeringu seletuskirjast, et krundil pos 4 asuv parkla oleks mõeldud avalikuks kasutamiseks. Kungla tn 2 maaüksus on antud Põltsamaa linna omandisse avalikult kasutatava parkla rajamise eesmärgil. MaaRS § 25 lõike 2 kohaselt võib kohalik omavalitsus kasutada munitsipaalomandisse antud maad üksnes maa munitsipaalomandisse andmise otsuses märgitud sihtotstarbel ja eesmärgil. Sellest tulenevalt palume lisada planeeringu seletuskirja vastavasisuline selgitus ning märkida, et tegemist on avalikult kasutatava parklaga.

Teatame, et Maa-amet nõustub 06.10.2014 edastatud Välja tn 4, 7 ja Jõgeva mnt 1 kinnistute ning lähiala detailplaneeringu lahendusega tingimusel, et arvestatakse eelnevas lõigus märgituga ning seletuskirja viiakse sisse vastavad muudatused. Palume teavitada Maa-ametit planeeringu vastuvõtmisest ning avaliku väljapaneku toimumise ajast. Ühtlasi juhime Teie tähelepanu planeerimisseaduse § 25 lõikele 5, mille kohaselt peab kohalik omavalitsus saatma kehtestatud detailplaneeringu ühe kuu jooksul planeeringu kehtestamise päevast arvates riigi maakatastri pidajale. Lisaks eelkirjeldatud planeeringutoimiku maakatastrile edastamisele palume võimaluse korral edastada ka detailplaneeringu vastuvõtmise ja kehtestamise otsused digitaalsel kujul ning kehtestatud detailplaneeringu põhijoonis ja tehnovõrkude joonis .pdf, .dwg või .jpg vormingus järgnevale e-posti aadressile: maaamet@maaamet.ee.

Lugupidamisega
	
(allkirjastatud digitaalselt)
	
Anne Toom		
Peadirektori asetäitja		
peadirektori ülesannetes		
Teadmiseks: Jõgeva Maavalitsus

Kadi Naar 665 0772, Kadi.Naar@maaamet.ee